Keski-ikäisen naisen ja parikymppisen miehen yli kahden vuoden vankeusrangaistukset pysyivät Itä-Suomen hovioikeudessa.

Itä-Suomen hovioikeus ei muuttanut tuomioita. KARI KAUPPINEN

Asuntoon seksin voimalla mielestään houkuteltu 28-vuotias kuopiolaismies joutui huoneistossa asuneen 44-vuotiaan lähihoitajanaisen ja keittiössä piileskelleen 24-vuotiaan miehen vangiksi. Vierasta hakattiin ja hänen ihoaan poltettiin lusikalla. 24-vuotias suihkutti naisen pyynnöstä pippurikaasua miehen sukuelimeen.

– Minua koski todella paljon ja luulin kuolevani, 28-vuotias kuvaili kokemuksiaan kuulustelussa.

Painajaismainen kohtelu oli asiakirjojen mukaan kosto siitä, että 28-vuotias oli potkinut naisen koiraa ja vienyt hänen lääkkeitään.

Itä-Suomen hovioikeus ei ole muuttanut Pohjois-Savon käräjäoikeuden lähihoitajalle muun muassa törkeästä ryöstöstä, vapaudenriistosta ja maksuvälinepetoksesta tuomitsemaa 2 vuoden 6 kuukauden vankeusrangaistusta.

24-vuotias mies ei valittanut käräjäoikeudessa kymmenestä rikoksesta saamastaan 2 vuoden 10 kuukauden vankeusrangaistuksesta.

Toinen mies väittää piilotelleensa pesukoneessa

28-vuotias mies oli käynyt lauantain ja sunnuntain välisenä yönä vuoden 2017 marraskuussa 44-vuotiaan lähihoitajan luona Kuopion keskustassa. Asunnossa oli naisen lisäksi toinen mies, joka ei liity myöhempiin tapahtumiin.

Sunnuntaina nainen pyysi 28-vuotiaan uudelleen luokseen.

– Puhelujen perusteella minulle jäi sellainen kuva, että menisin hänen asunnolleen viettämään iltaa ja mahdollisesti harrastamaan seksiä hänen kanssaan, 28-vuotias kertoi myöhemmin kuulustelussa.

Mies myönsi epäilleensä ansaa ja muisteli tarkistaneensa asunnon.

– Hän oli viesteissä houkutellut minua harrastamaan seksiä, ja mielestäni tarjous oli liian hyvä, 28-vuotias pohti.

Vieras ei huomannut, että 24-vuotias oli piilossa keittiössä. 24-vuotias väittää piilotelleensa astianpesukoneessa.

– Sieltä otettiin kaikki mahdollinen irtain irti, ja mahduin juuri ja juuri sinne sisään, 24-vuotias kertoi ihmettelevälle poliisille.

Uhrin piina kesti useita tunteja

Vieras ei päässyt nauttimaan seksistä asunnossa, vaan joutui kammottavalla tavalla alakynteen.

Mies sidottiin, ja häntä hakattiin nyrkillä ja raudoitetuilla kengillä. Miehen vartaloa poltettiin kuumennetulla lusikalla.

Miehen silmiin sumutettiin pippurikaasua. 24-vuotias suihkutti hieman myöhemmin pippurikaasua jopa miehen penikseen.

– Se kirveli ihan perkeleesti, ja päädyin alasti sohvalle sikiöasentoon.

Sukuelimeen suihkuttaminen tapahtui sekä uhrin että suihkuttajan mukaan naisen määräyksestä.

Nainen ja 24-vuotias mies saivat väkivallan avulla uhrilta kaksi matkapuhelinta, MP3-soittimen ja lompakon. Parivaljakko vei miehen pankkikortin ja pakotti hänet paljastamaan sen tunnusluvun. Tililtä nostettiin sata euroa.

Miehen piina kesti useita tunteja. Hän pelkäsi henkensä puolesta. Kaksikko kuskasi miehen lopulta aamuyöllä tämän äidin luokse.

Hovioikeus ei muuttanut tuomioita

Nainen myönsi kertoneensa 24-vuotiaalle miehelle, että sittemmin piinatuksi joutunut mies oli syönyt hänen lääkkeitään ja potkaissut hänen koiraansa tosi kovasti.

Nainen kiisti kuulustelussa suoranaisen seksin tarjoamisen 28-vuotiaalle.

– Meillä on ollut kyllä pientä säätöä, mutta en houkutellut häntä seksillä asuntooni, nainen sanoi.

Vankeusrangaistusten lisäksi parivaljakko on tuomittu yhteisvastuullisesti korvaamaan 28-vuotiaalle miehelle kivusta, särystä ja tilapäisestä haitasta 6 000 euroa, kosmeettisesta haitasta 500 euroa, kärsimyksestä yhteensä 5 000 euroa, hoitokuluista 356 euroa, anastetusta omaisuudesta 230 euroa ja tililtä varastetuista rahoista 100 euroa.